
YELOD 31“ NÜM:3 2021 MÄZUL 


O Volapükaflens valöpo! 


Del lätik amula obinon yelamadel tefü daved Volapüka. Pötü 
atos ädulogob materis jenavik difik, ed äküpob vödemi nitedik söz 
köl (pened de datuval lü studan ettimik: ,Albert Sleumer < su 
potakad ma depenam ela ,Reinhard Haupenthal’): 

97, 5, 11 1897, mayul, 11] 

O filen] d[ivik]! 

Getol atoso de obs blogili 12. vödasbuka gret[ik], gramati bal, 
deviedis 11, e vödasbuki zenodik (glato). Söl Brörman [Broer- 
mann Albert?] egetom fa ob nemodans dip[edis]. spodelas. Sun 
ogetol i vödasbuki nelijo-vpki de 

glidölün oli 

Schleyer 

d. v. [datuval volapüka] 


Sotül ma noms nutimik: 


O flen digik! 

Me atos getol de ob blogili 12 vödabuka gretik, gramati bal, 
spikedis 11 e vödabuki zänodagretik (glato). Söl: ,Brörman’ ege- 
tom de ob [pro] nemödikans diplomis spodanas. Suno ogetol i 
vödabuki: LinglänapükzVolapük < de 

oli vemiküno glidöl ,Schleyer”: datuvan Volapüka. 

Enu id ädupadob pämis bevüresodo pinotükölis yela: 1879 < 
ko vödastok büfik Volapüka; mu pato vöds labü tonat: r < änite: 
dons obi, bi suvo säkoy, va ädabinons primao in Volapük u no. 
Lisedi vödas petuvöl kanoy reidön su pad: 24. 


Vipom alane gudikünosi valik pötü Volapükadel finü mäzul 
redakan: 


PADS: 21 jü 28. 


POHA 


1I1:22:2021 
VOLAPÜKANES DÖ DATIF. 


Dil kilid. Fa hiel Daniil Morozov: vicifal. 


ILI. Getan.i © seikön (eke bosi). 
: Pövärb. 


ö värb. | e selön (eke bosi). 


senälükön (eke dalestümi). 


slopükön (eki pro bos; eke). Sams: ,,slopükolsös limanis nulik!”; 
»Aslopükob menis mödik pro Volapük”; „el ,Kerckhoffs’ ya islopüz 
kom oke Vpanis jäfüdas valik nolava”. 

spetükön (eke bosi). 


stäpodön. Sams: Atosi ästäpodon fredo meme okik (sevabo: 
„atosi ämemidon fredo”); ostäpodob ones lonis obik (hebreyaz 
nes: VIII, 10). 


stiamön (eke debi). 
sukön (eke bosi). 
sumön (eke bosi). 


supladön. Sam: utan, kele supladob nami, geton Saludalanali 
(„Duns paostolanas”: VIII, 19). I pägebon stukot votik, sevabo: 
supladön namis sui ek. 


suseidön (bosi sui ek; bosi eke). Sams: „If suseidoyöv lehäti sui 
kap omik...” ; „ävilom suseidön ofe stolahäti”. 


suseitön (eke bosi; bosi sui ek). 


tanätön (bose seimos; bosi ko seimos). Sams: „Yulam pätanäton 
suvo ko lüvok maleditas, neläbas u mifätas”; „Primo no nog ätanäz 
toy radini luranine”; „ätanätom dabini musakas flumedableine”. 


tikodükön (eke bosi). 
välön (eke bosi). 
viktimön. Sam: viktimön lafi skipa mele. 


Semikna fikulos ad distidön datifi giva ed uti lüoda. Suvo atos te- 


fon värbi: tenükön e defomotis ona. Po värbs at daloy pladön sub: 
sati in datif u subsati kobü präpod ömik (lü, äl). Sams: 


III:23:2021 
— Lütenükob veigotane nami, in kel klänedob franis tel; 


— Nen ladöfäl mödik ätenükofs ofe nami, e pö tim tieda, alan plä 
jivisitan äspikon dö bolit e poedots sublimik; 


— dalofs lütenükön odes nami; 

— Älütenükof obe namis lunedik feinik bofik oka; 

— õtenükoms ode namis; 

— älügolof ko nams pitenükol lü man; 

— Kife lütenükof-li läd ,Lindberg” nami okik?; 

— Ädeflapob slenädi flada labü el,De Grave’ ed älütenükob oni ome; 
— älütenükof, ven äseilom, nami lunedik okik lü mud oma; 

— Dokan,Hausenstein” ätenükom namis oka äl flans valik. 


Pö jenets mödikum lütenükam pämäniotöl in vödems nama eke 
binon jonül glidota, pö kelos balan muton brefüpo kipön e pedön u 
kidön nami votikana. In tradutod fa el Johann Schmidt konota: 
»Bienalak” i pägebon datif lüoda, sevabo: ...domakat gretik su stolaz 
juged ätenükon oki, ed äröbon bäki oka ta nam omik, keli nentiko 
äkoltenükom one. Alo gebäd somik no binon suvöfik in Volapük. 
Ekö! sams votik: lüflekolöd utane, kel flapon oli sui cüg olik, i votiki 
(Lucas': VI, 29; leigodolsös: mun ai lüflekon flani ot oka lü tal); sei- 
dön eke neifi len gug oma (se fövots ad vödabuk gretik). 


Bo is i sötob mäniotön värbi: jedön < sa defomotis ona. Sams: 
»Jedön bodis dogiles”; ,Lüjedolöd doge bomi!”; ,klöbül <...> sejedon 
voki oka zifanefe slipöl”. 

| datif pö värbs seda kanon malön topi as zeilamapün. Kösömo 
pro atos pagebons pö värbs pola präpods, as sams: ,äblinom lü 
kvisinöp gasedis pimagodöl”; ,äblinons lü melajol”; „alan äblinom 
seilölo jamodis okik lü lecek lönik oka”. Ye pö värbs seda medü pot 
datif noe kanon malön pösodi, abi topi. Sams: „gased pasedon glato 
difikes bukemöpes niverik, reidöpes notidik, studanaklubes, si! igo 
netafede”; „gased at pasedon ladetes mödik in lomän e foginän”; 
»Dü tim ze lunik esedobs gasedi telmulik obsik, pläso limanes 
Vpaklubas, nomöfiko difikes stides, klubes e pösodes in lomän e fo- 


111:24:2021 


ginän...”; »Tuveds kanons panüsedön bü d. 10id tobula ladete Vola- 
pükagaseda in ,Leiden” (Nedän)”; ,Demü propagid gased at papoton 
i nomiko ladetes distik in nilän e foginän”. 


1.2. Datif pö subsat votik. 
Subsat in datif ko sinif ot getana i kanon as läod fümetön subsati 


votik. Kösömo subsat somik pafümetöl malon dini pegivöl, zuo dabiz 
non värb loveädik demodik tefik labü stamäd ot. Ekö! sams anik: 


legivot mote („Gramat Volapüka”, bagaf: 230); atans valik 
egivons ini monabog asä legivoti Gode bosi de bundan oksik 
(Lucas': XXI, 4); temadünans pakosididoms se legivots teme 
(pened balid elanes di ,Corinthus': IX, 13); OI kanol yufön eli 
Chessman'! <...> Medü legivot monik ele ,Nationaal Bureau 
voor Reclassering’ (= Bür netik pro dönusogätam)... 


med votik no ädabinon, äsä sed ,pö pöt”, sevabo dub kegiv 
peneda eke, kel ävisiton topi, lü kel pened äjonidon, ud i mez 
damü nafan. 

»Pö gev komitas kadämanes cifef kadäma mögiküno odemon 
nunis et”; ,gev kleilükama cede notik”. 

zögön nog boso lovegivi ona (liseda literata) bükapedöme. 


Fövot ofovon. 








VÖDS BALID KO EL ,R” IN VOLAPÜK. 


kerub, kor, krit (ko sinif vöda nuik: kritan), 

larit (in büvobod bal pävotükon ad el ,larimet”, ma lebuk pebüköl: 
larimet, poso: numav, kalav, nu: kalkulav), 

matür (nu: martüran), rab, redakel (nu: redakan), reg, regik, regön, 
rel, relad (nu: relöf), relik, relikön (nu: simulön), relön (nu: relöfön), 
rom, rön, rönön, rönel (nu: rönan), seraf, zar. 


Klu Volapükans neföro älecedons eli r tonati vero negeböfiki! 


Ma namapenäds ela Schleyer (,Litzelstetten', 1879), fonäts: 


http://data.onb.ac.at/dtl/2831298°, ,http://data.onb.ac.at/dtl/2807556', 





http://data.onb.ac.at/dtl/2807118”. 





111:25:2021 


DOG ELAS ,BASKERVILLES?. 


7 


Fa hiel, Arthur Conan Doyle”. Petradutöl fa hiel,Oleg Temerov”. 
Tradutod papübon bai koräkots pülik fa hiel,Daniil Morozov”. 
KAPIT KILID (dil telid). 

»Nüpedotis kinik elogol-li lä kläpedil?” 
»Nonikis sota patik.” 

»Sülö! Nek üfo evestigon-li topi usik?” 
»Güö! ob it evestigob.” 

»Ed esetuvol-li nosi?” 


»Valikos äbinon brulik. Päküpidos, das siör: ,Char- 
les’ < istanom us dü minuts lul u degs.” 

„Bai kis süadol-li atosi?” 

„Bi zen edoniofalon dese zigar omik telna.” 

„>üperö! Calasvist somik, o Watson”! fredükon 
obis. Ab nüpedots-li?” 

»Iposbinükom nüpedotis okik valöpo pö topil sma: 
lik et gronavega. No äkanob distidön votikis.” 

Sherlock Holmes’ nesufädiko äflapom me nam 
omik kieni okik. 

„If äbinoböv us!” ävokädom. ,Klülo jenet at binon 
levemo nitedälik, e gevon mögis levemik jäfüdisevane 
nolavik. Pad et gronik, pö kel äkanoböv dereidön so 
mödiko, jüs gronaveg püvedükon miot bülöfik fa rein 
e püsädekon fa juks feilanas nulälik. Ag! o dokan: 
Mortimer! o dokan: ,Mortimer'! if ilevüdolöv obi! Fe 
gididol demü atos.” 

„No äkanob levüdön oli, o söl: Holmes! nes sevä: 
dükön dinädis at vole, ed ya ekleilükob kodis obik ad 
no vilön dunön utosi. Zuo, zuo...” 

»Kikodo zogol-li?” 


II1:26:2021 

»Jäfüd dabinon, pö kel visedälikünan e daskiliküz: 
nan täktifanas binon nenyutfik.” 

„Me atos diseinol-li, das din at binon susznatik?” 

»No elesagob atosi.” 

»Nö! ab jiniko dacedol atosi somiki.” 

„Sis mijenot, o söl: Holmes”! sagäds edudranons lü 
ob dö jenots anik, kels töbo palönedükons ad jenäd 
natöfik.” 

»Samo-li?” 

»Etüvob, das, büä jenot jeikik ijenon, mens anik 
älelogons pö mar jafäbi, kel baiädon ko milanan di 
Baskerville”, e kel ba no kanon-la binön nim seimik 
sevädöl pö nolav. Etans valik äbaicedons, das et äbiz 
non jafäb gianik: litiköl, dredabik e späkik. Ekrodada: 
säkob menis et: feilan dinöfälik, safaferan e farman 
marädik, kels valik ikonons jenotemi ebo oti dö späk 
lejeikik at, ko dog diabik se konäd lölöfiko baiädöl. 
Lesiob ole, das jeik dareigon pö ziläk e te men kuradik 
kanon loveön da maräd neito.” 

»Ab ol: men labü lüälastad nolavik < kredol-li, das 
atos binon susnatik?” 

»No sevob: kisi mutob kredön.” 

Holmes” ätovülom jotis okik. 

»Jünu ämiedükumob vestigis obik ad vol at,” äsa: 
gom. ,Ätadunob badi me näms obik pülik, ab komiz 
pön ta Fat it bada binos-la blig tu rogik. Ye mutol 
siön, das nüpedot binon stöfik.” 

Fövot ponotükon ün prilul. 

VÖDS NEKÖSÖMIK. 

susnatik = Lin. ,supernatural”. 

susnatavan = Lin. ,supernaturalist”. 


111:27:2021 
PLIN SMALIK. 


Kapit: 10. 

Äbinom in topäd ot, äsä pla- 
netüls: 325, 326, 327, 328, 329 e 
330. Klu äprimom ad visitön onis, 
bi ävilom bejäfön bosi, e lärnön. 

Planetül balid päbelödon fa 
reg. Reg purpuraklotemi e härmis 
naskinamänedi älenlaböl äseadom 
su tron vemo balugik, ab mayedik. 





„Ha! Ekö! reigäb”, reg ävokädom, posä iküpom plini smalik. 
E plin smalik äsäkom oke ninälo: 


177 


„Lio üfo ememosevom-Ö-li obi? Ga neföro büo elogom obi 

No äsevom, das regs lecedons voli balugikumi: valans binons 
reigäbs. 

»Nilikolöd! dat olelogobös oli gudikumo!” äsagom ome reg, 
kel äpleidom ad bitön fino as reg lo seiman. 


Plin smalik äzilogedom, sukölo pladi ad seidön oki, ab planet 
lölik pitegon me härminaskinamäned magifik. Kludo äbleibom 
stanön su futs oka, e, biifenikom, äcavom. 

»Binos ta fomedem ad cavön komü reg”, monäkan äsagom 
ome. „Proibob osi ole.” 

»No fägob ad stönön osi”, plin smalik lölöfiko pikofudüköl 
ägespikom. ,,Lunüpo etävob e leno eslipob...” 

»Täno”, reg äsagom ome, ,büedob cavön oli. No eloegob 
cavön eki ya dü yels mödik. Lecedob cavami stunabiki. Gö! 
cavolöd dönu! Atos binon büd.” 

»Dredilob tefü atos... No plu fägob...” plin smalik äspikom, 
iredikölo vemo. 


TI1:28:2021 
reg ägespikom. ,Benö!... büedob oli nu cavön, 


177 


»Jö! Jö 
täno...” 

Ämürom nefümiko ed äjinom favikön. Bi reg älecedom utosi 
mu pato veütiki, das nämät omik ämuton paledigidön. No äsu: 
fälom nelobedi. Äbinom monäkan verik. Too äbinom vemo gu: 
dälik, ed ägivom büdis tikälik. 

„If büdoböv”, suvo äsagom, „if büdoböv generane ad ceinön 
oki ini melaböd, ed if generan no lobedomöv osi, atos no binonöv 
kodäd generana. Binonöv kodäd oba.” 


»Dalob-li seidön obi?” plin smalik äsäkom dredöfiko. 


»Büedob seadikön oli”, reg ägespikom ome, irevärölo maye- 
diko treli härminaskinamäneda okik. 


Ab plin smalik ästunom. Planet äbinon mu smalik. Kisi üfo reg 
at äkanom-li reigön? 


„O mayedal!... 
säkön...” 


äsagom rege, ,begob ore pardi, das vilob 


»Büdob ole ad säkön obe”, reg äspidom ad sagön. 

„O mayedal!... kis pareigon-li fa or?” 

»Valikos”, reg ägespikom ko balugäl gretik. 

»Valikos-li?” 

Reg me namajäst tödik älüjonom planeti okik, planetis votik e 
stelis. 

„Atos valik-li?” plin smalik äsagom. 

»Atos valik...” reg ägespikom. 

Bi noe äbinom monäkan verik, abi valemik. 

„E stels lobedons-li ori?” 
„Go fümö!” reg äsagom ome. ,,Sunädo ledunons büdi oba. 
No sufälob nelobedi.” 


Fövot osökon. 


